KIRJALLINEN KYSYMYS E-3286/98

esittäjä(t): Herbert Bösch (PSE) komissiolle

(9. marraskuuta 1998)

Aihe: Toimet naisilla käytävän kaupan välttämiseksi

Maahanmuutto- sekä oikeus- ja sisäasioita hoitava komission jäsen Anita Gradin ilmoitti lokakuun alussa pidetyssä Itä-Länsi -konferenssissa, jonka aihe oli naiskauppa, että "naisilla käytävän kaupan uhreja on Euroopan unionissa 500 000 ja kaksi kolmasosaa heistä on peräisin Keski- ja Itä-Euroopasta".

Lisäksi todettiin, että naisilla käytävän kaupan torjuminen on erittäin vaikeaa, koska rangaistus voidaan antaa vain kohdemaassa, jossa itse kauppiaat eivät useimmiten asu.

Konferenssissa saatujen tietojen mukaan Unkarissa, Tsekin tasavallassa, Puolassa, Ukrainassa ja Bulgariassa on meneillään EU:n tiedotuskampanjoita.

1. Millaisia nämä tiedotuskampanjat ovat konkreettisesti?

2. Mitä toimia toteutetaan naisilla käytävän kaupan muodostaman ongelman kuriin saamiseksi?

Komission jäsenen Anita Gradininkomission puolesta antama vastaus

(8. tammikuuta 1999)

1. Tiedotuskampanjat ovat hyödyllinen väline, kun naisilla käytävän kaupan torjuntaa tehostetaan eri toimien avulla. Niiden avulla kauppaa voidaan ehkäistä jakamalla tietoa naisille, parantamalla yleisön tietoisuutta asiasta, tukemalla valtiosta riippumattomien järjestöjen verkkoja, edistämällä näiden organisaatioiden sekä naisilla käytävän kaupan torjunnasta vastaavien kansallisten viranomaisten ja oikeus- ja poliisiviranomaisten välisiä yhteyksiä sekä tuomalla esiin asiaa koskevia uusia lainsäädäntöehdotuksia.

Komissio selvitti asiaan liittyen 16. lokakuuta 1998 Wienissä pidetyssä Itä-Länsi -konferenssissa Euroopan unionin ja Yhdysvaltojen yhteistä toimintaa, joka liittyy La Stradan Puolassa ja Kansainvälisen siirtolaisjärjestön Ukrainassa toteuttamiin tiedotuskampanjoihin. Näiden tiedotuskampanjoiden lähtökohtana oli Luxemburgin puheenjohtajakaudella pidetty yhteiskokous, joka rahoitettiin komission STOP-ohjelmasta. Kokoukseen osallistuneiden yhteisön ja Yhdysvaltojen asiantuntijoiden tehtävänä oli määritellä asian kannalta merkittävät suuntaviivat. Näiden kampanjoiden arviointi on jo tehty, ja tulokset ovat rohkaisevia. Tärkeimpiä tuloksia ovat ehkä ne monet yhteysverkot ja kumppanuudet, jotka ovat kehittymässä viranomaisten ja paikallisten valtiosta riippumattomien järjestöjen välillä.

Nämä kaksi tiedotuskampanjaa, jotka toteutettiin läheisessä yhteistyössä valtiosta riippumattomien järjestöjen verkkojen kanssa, perustuivat paikallisten järjestöjen välityksellä viranomaisiin ja naisiin pidettyihin yhteyksiin. Naisten kanssa järjestettyjen tapaamisten ja tiedotusvälineisiin pidettyjen yhteyksien (televisiossa esitetyt tiedotuselokuvat, lehdistötilaisuudet jne.) kohteina olivat sekä tunnetut riskiryhmät että suuri yleisö. Naisille tiedotettiin pääasiassa riskeistä, jotka liittyvät ulkomailla työskentelyä koskeviin ehdotuksiin perustuvaan prostituutioon (esimerkiksi työskentely työvoimaa välittävien toimistojen ja taiteilija-agentuurien välityksellä) sekä muista riskeistä, jotka koskevat fyysistä koskemattomuutta, pakottamista, orjuuttamista, hallinnollista asemaa, kotimaahan palaamiseen liittyviä vaikeuksia sekä terveyttä. Kampanjoissa keskityttiin myös uhreille ja todistajille annettavaan apuun.

2. Keski- ja Itä-Euroopassa sekä uusissa itsenäisissä valtioissa toteutettavia toimia voidaan rahoittaa eurooppalaisen demokratiaa ja ihmisoikeuksia koskevan aloitteen perusteella. Sen puitteissa on kolmen viime vuoden aikana annettu taloudellista tukea valtiosta riippumattomille järjestöille, jotka pyrkivät torjumaan naisilla käytävää kauppaa näissä maissa. Puolaan sijoittautuneen La Stradan ja hollantilaisen Stichting tegen Vrouwenhandel -säätiön välisen itä-länsi -yhteistyökumppanuuden puitteissa on toteutettu tiedotus- ja torjuntakampanjoita niissä maissa, joissa ongelma on kaikkein vakavin. Niihin sisältyy myös koulutustoimia, joiden avulla tuetaan muiden valtiosta riippumattomien järjestöjen osallistumista kampanjoihin.

Komissio on toteuttanut useita aloitteita naisilla käytävän kaupan torjunnan vahvistamiseksi. Näitä ovat muun muassa Wienissä kesäkuussa 1996 järjestetty konferenssi sekä marraskuussa 1996 neuvostolle ja Euroopan parlamentille annettu tiedonanto, joka koskee toimintaohjelmaa naisilla seksuaalista hyväksikäyttöä varten käytävän kaupan torjumiseksi(1). Komissio hallinnoi myös marraskuussa 1996 hyväksyttyä STOP-ohjelmaa(2). Ohjelma on tarkoitettu toiminnan kannustimeksi, ja sen puitteissa on perustettu vaihto-ohjelma naisilla käytävän kaupan ja lasten seksuaalisen hyväksikäytön torjunnasta vastaaville henkilöille. Vuodesta 1996 lähtien on tuettu 30 hanketta, joista useat koskevat unioniin liittymistä hakeneita maita. Vastauksena parlamentin esittämään toiveeseen käynnistetään vuonna 1999 lisäksi naisiin kohdistuvan väkivallan torjuntaa koskeva kampanja. Komissio on esittänyt neuvostolle myös ehdotuksen, joka koskee oikeusperustan hyväksymistä Daphne-ohjelmalle(3). Ohjelman päätavoitteena on tukea valtiosta riippumattomien järjestöjen verkkojen ja pilottihankkeiden perustamista, edistää valtiosta riippumattomien järjestöjen toimia väkivallan ja kaupan torjumiseksi sekä auttaa ja tukea uhreja.

Neuvoston toteuttamat muut toimet koskevat Euroopan poliisivirastoa: viraston mandaattia jatkettiin marraskuussa 1996 ja naisilla käytävän kaupan torjuntaa koskevat toimet käynnistettiin lokakuussa 1998. Tässä yhteydessä on mainittava vuonna 1999 käynnistettävä erityishanke, joka koskee Keski- ja Itä-Euroopan maita. Päätavoitteina on tiedonvaihdon aktivoiminen, maantieteellistä sijaintia, menetelmiä, kehityssuuntauksia, asiantuntijatiedon lähteitä ja keskuksia selvittävän unionia koskevan kertomuksen parantaminen, yleiskuvan saaminen sekä merkittävimpien yksittäisten rikollisryhmien tunnistaminen. Hanke kattaa ennaltaehkäisyn, koulutusohjelmien kehittämisen ja todistajien suojelun. Neuvosto hyväksyi helmikuussa 1997 myös yhteisen toiminnan ihmiskaupan säätämiseksi rikosoikeudellisesti rangaistavaksi(4).

Todettakoon lisäksi, että komissio hyväksyi 9. joulukuuta 1998 tiedonannon lisätoimista naisilla käytävän kaupan torjumiseksi.

(1) KOM(96) 567 lopullinen.

(2) EYVL L 322, 12.12.1996.

(3) EYVL C 259, 18.8.1998.

(4) EYVL L 63, 4.3.1997.